CELEX: 
Language: el
Date: 2018-02-15 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2015/68 όσον αφορά τις απαιτήσεις για τα συστήματα αντιεμπλοκής τροχών κατά την πέδηση, τις διατάξεις αποθήκευσης ενέργειας υπό υψηλή πίεση και τις υδραυλικές συνδέσεις μονής γραμμής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο όρος «γεωργικά και δασικά οχήματα» καλύπτει ευρύ φάσμα διαφορετικών τύπων οχημάτων με δύο τουλάχιστον άξονες, π.χ. ελκυστήρες με μικρό μετατρόχιο, ελκυστήρες μεγάλου πλάτους, ερπυστριοφόρους ελκυστήρες, γεωργικούς ελκυστήρες και εναλλάξιμα ρυμουλκούμενα μηχανήματα, όπως οδοστρωτήρες, μηχανήματα αρόσεως, σπαρτικές μηχανές κ.λπ.
            
            
               Οι απαιτήσεις για την έγκριση τύπου που ισχύουν για τα γεωργικά και δασικά οχήματα καθορίζονται στην οδηγία 2003/37/ΕΚ
                  1
                και στις εκτελεστικές της οδηγίες οι οποίες καταργήθηκαν από την 1η Ιανουαρίου 2016 και αντικαταστάθηκαν από τον κανονισμό (ΕΕ) αριθ. 167/2013
                  2
                καθώς και τις τέσσερις κατ’ εξουσιοδότηση πράξεις του και την μία εκτελεστική του πράξη.
            
            
               Η Ευρωπαϊκή Επιτροπή επιθυμεί να επικαιροποιήσει με βάση την τεχνική πρόοδο την εν λόγω δέσμη νέων νομοθετικών μέτρων, μέσω της τροποποίησης του κανονισμού (ΕΕ) 2015/68 για να προσαρμοστούν ορισμένες απαιτήσεις στην τελευταία λέξη της τεχνολογίας, και συγκεκριμένα: α) για τα συστήματα αντιεμπλοκής τροχών κατά την πέδηση, έπειτα από αξιολόγηση της Επιτροπής σχετικά με τη διαθεσιμότητα και τη δυνατότητα εφαρμογής τους σε γεωργικά και δασικά οχήματα με μέγιστη εκ κατασκευής ταχύτητα μεταξύ 40 km/h και 60 km/h, β) βελτίωση των απαιτήσεων όσον αφορά τις διατάξεις αποθήκευσης ενέργειας υπό υψηλή πίεση και γ) παράταση της περιόδου εφαρμογής των μεταβατικών απαιτήσεων για τις υδραυλικές συνδέσεις μονής γραμμής μεταξύ ελκυστήρων και ρυμουλκουμένων, με βάση την ανάδραση σχετικά με τις απαιτήσεις πέδησης που έχει ληφθεί από τους ενδιαφερομένους και τα κράτη μέλη κατά την πρώτη περίοδο εφαρμογής.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την προπαρασκευή της παρούσας πράξης, η Επιτροπή πραγματοποίησε κατάλληλες διαβουλεύσεις σε επίπεδο εμπειρογνωμόνων, στις οποίες συμμετείχαν εμπειρογνώμονες από τους ενδιαφερόμενους φορείς του κλάδου, τους κοινωνικούς εταίρους και τα κράτη μέλη.
            
            
               H παρούσα πράξη τέθηκε σε δημόσια διαβούλευση μέσω της διαδικτυακής πύλης για τη βελτίωση της νομοθεσίας, από τις 18 Δεκεμβρίου 2017 έως τις 15 Ιανουαρίου 2018· υποβλήθηκε μία θετική παρατήρηση.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               α)Νομική βάση
            
            
               Η νομική βάση της παρούσας κατ’ εξουσιοδότηση πράξης είναι ο κανονισμός (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων.
            
            
               β)Επιλογή της νομικής πράξης
            
            
               Ο κανονισμός αποτελεί την κατάλληλη πράξη για την τροποποίηση του κανονισμού (EΕ) 2015/68.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 15.2.2018
            
            
               για την τροποποίηση του κατ’ εξουσιοδότηση κανονισμού (ΕΕ) 2015/68 όσον αφορά τις απαιτήσεις για τα συστήματα αντιεμπλοκής τροχών κατά την πέδηση, τις διατάξεις αποθήκευσης ενέργειας υπό υψηλή πίεση και τις υδραυλικές συνδέσεις μονής γραμμής
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη τον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων
                  3
               , και ιδίως το άρθρο 17 παράγραφος 5,
            
            
               Εκτιμώντας τα ακόλουθα:
            
            
               (1)Η αιτιολογική σκέψη (6) του κατ’ εξουσιοδότηση κανονισμού (EΕ) 2015/68 της Επιτροπής προβλέπει ότι η Επιτροπή αξιολογεί την απαίτηση εγκατάστασης συστημάτων αντιεμπλοκής τροχών κατά την πέδηση (ABS) στους ελκυστήρες με μέγιστη σχεδιαστική ταχύτητα από 40 km/h έως 60 km/h, από την 1η Ιανουαρίου 2020. Έπειτα από αξιολόγηση της εν λόγω απαίτησης, η Επιτροπή κατέληξε στο συμπέρασμα ότι με την απόσυρση της απαίτησης για εξοπλισμό ABS από τον κατ’ εξουσιοδότηση κανονισμό για τα συγκεκριμένα οχήματα θα αποφευχθεί δυσανάλογο οικονομικό κόστος για τον κλάδο και για τους χρήστες, το οποίο τελικά θα καθυστερούσε την αποτελεσματική χρήση υπερσύγχρονης τεχνολογίας πέδησης στην αγορά. Ως εκ τούτου, η απαίτηση να τοποθετηθούν ABS στα εν λόγω οχήματα θα πρέπει να απαλειφθεί.
            
            
               (2)Οι όροι λειτουργίας των διατάξεων αποθήκευσης ενέργειας υπό υψηλή πίεση θα πρέπει να επιτρέπουν την πλέον σύγχρονη διακύμανση πίεσης και να προβλέπουν την αντίστοιχη δοκιμή. Επομένως, οι οριακές τιμές πίεσης θα πρέπει να προσαρμοστούν αναλόγως.
            
            
               (3)Για να καταστεί δυνατή η ομαλή μετάβαση στην απαγόρευση υδραυλικών συνδέσεων μονής γραμμής για τα κράτη μέλη και τον κλάδο κατά την εφαρμογή των απαιτήσεων πέδησης του κατ’ εξουσιοδότηση κανονισμού (ΕΕ) 2015/68 για νέους ελκυστήρες συνδεδεμένους με ρυμουλκούμενα που είναι ήδη σε λειτουργία, λαμβανομένου υπόψη του ποσοστού ανανέωσης του στόλου των γεωργικών και δασικών ρυμουλκούμενων οχημάτων, η εφαρμογή των μεταβατικών απαιτήσεων για τις υδραυλικές συνδέσεις μονής γραμμής, τις διατάξεις πέδησης και τις ζεύξεις του συστήματος πέδησης των ρυμουλκουμένων θα πρέπει να παραταθεί έως την 31η Δεκεμβρίου 2024.
            
            
               (4)Κατά συνέπεια, ο κατ’ εξουσιοδότηση κανονισμός (ΕΕ) 2015/68 θα πρέπει να τροποποιηθεί αναλόγως,
            
            
               (5)Δεδομένου ότι ο παρών κανονισμός περιέχει ορισμένες σημαντικές τροποποιήσεις του κατ’ εξουσιοδότηση κανονισμού (ΕΕ) 2015/68 που είναι αναγκαίες για την ομαλή εφαρμογή του, ο παρών κανονισμός θα πρέπει να τεθεί σε ισχύ επειγόντως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
                  Τροποποιήσεις του κατ’ εξουσιοδότηση κανονισμού (ΕΕ) 2015/68
            
            
               Ο κατ᾽ εξουσιοδότηση κανονισμός (ΕΕ) 2015/68 τροποποιείται ως εξής:
            
            
               (1) Το άρθρο 16 αντικαθίσταται ως εξής:
            
            
               «Άρθρο 16
            
            
               Απαιτήσεις που ισχύουν για τις υδραυλικές συνδέσεις μονής γραμμής και για τους ελκυστήρες που διαθέτουν τέτοιες συνδέσεις
            
            
               1. Οι απαιτήσεις επιδόσεων που ισχύουν για τις υδραυλικές συνδέσεις μονής γραμμής των διατάξεων πέδησης και των συνδέσμων για το σύστημα πέδησης των ρυμουλκουμένων και για τους ελκυστήρες που διαθέτουν υδραυλικές συνδέσεις μονής γραμμής προβλέπονται στο παράρτημα XIII. Οι απαιτήσεις αυτές ισχύουν έως την 31η Δεκεμβρίου 2024.
            
            
               2. Οι κατασκευαστές δεν εγκαθιστούν υδραυλικές συνδέσεις μονής γραμμής σε νέους ελκυστήρες μετά την 31η Δεκεμβρίου 2024.».
            
            
               (2) Το άρθρο 17 τροποποιείται ως εξής:
            
            
               α) το δεύτερο εδάφιο απαλείφεται·
            
            
               β) το τέταρτο εδάφιο αντικαθίσταται από το ακόλουθο κείμενο:
            
            
               «Από την 1η Ιανουαρίου 2025, οι εθνικές αρχές απαγορεύουν τη διάθεση στην αγορά, την ταξινόμηση ή τη θέση σε κυκλοφορία νέων ελκυστήρων που διαθέτουν υδραυλικές συνδέσεις μονής γραμμής.»
            
            
               (3) Τα παραρτήματα I, IV και ΧΙII του κατ’ εξουσιοδότηση κανονισμού (ΕΕ) 2015/68 τροποποιούνται σύμφωνα με το παράρτημα του παρόντος κανονισμού.
            
         
         
            
               Άρθρο 2
               Έναρξη ισχύος 
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 15.2.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (ΕΕ L 171 της 9.7.2003, σ. 1.)
               
               
                  
                     (2)
                  
                        Κανονισμός (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (ΕΕ L 60 της 2.3.2013, σ. 1).
               
               
                  
                     (3)
                  
                        ΕΕ L 60 της 2.3.2013, σ. 1.
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Τα παραρτήματα Ι, IV και ΧIII του κατ’ εξουσιοδότηση κανονισμού (ΕΕ) 2015/68 τροποποιούνται ως εξής:
            
            
               1) Το παράρτημα I τροποποιείται ως εξής:
            
            
               α) το σημείο 2.2.1.21.2 απαλείφεται·
            
            
               β) το σημείο 2.2.1.23 αντικαθίσταται από το ακόλουθο κείμενο: 
            
            
               «Οι ελκυστήρες, πλην εκείνων που αναφέρονται στο σημείο 2.2.1.21.1 οι οποίοι είναι εφοδιασμένοι με συστήματα αντιεμπλοκής κατά την πέδηση συμμορφώνονται με τις απαιτήσεις του παραρτήματος XI.»·
            
            
               γ) στο σημείο 2.2.2.15.1.1, η φράση «Η πίεση αυτή δεν υπερβαίνει τα 11 500 kPa» απαλείφεται·
            
            
               δ) παρεμβάλλονται τα ακόλουθα σημεία 2.2.2.15.1.1.1 και 2.2.2.15.1.1.2:
            
            
                  «2.2.2.15.1.1.1.
                     Η εν λόγω χαμηλή πίεση στις υδραυλικές διατάξεις αποθήκευσης ενέργειας δεν υπερβαίνει τα 11 500 kPa για συστήματα που χρησιμοποιούν διατάξεις αποθήκευσης της ενέργειας με μέγιστη πίεση λειτουργίας 15 000 kPa.
            
            
                  2.2.2.15.1.1.2.
                     
                     Η εν λόγω χαμηλή πίεση στις υδραυλικές διατάξεις αποθήκευσης ενέργειας μπορεί να υπερβαίνει τα 11 500 kPa για συστήματα που χρησιμοποιούν διατάξεις αποθήκευσης της ενέργειας, που πληρούνται με μέγιστη πίεση λειτουργίας άνω των 15 000 kPa για να συμμορφώνονται με τις προβλεπόμενες επιδόσεις πέδησης.».
            
            
               2)Στο παράρτημα IV, μέρος Γ (Υδραυλικά συστήματα πέδησης με αποθηκευμένη ενέργεια), παρεμβάλλεται το ακόλουθο σημείο 1.3.2.1.1:
            
            
               «1.3.2.1.1. 
                     Στην περίπτωση των συστημάτων που χρησιμοποιούν διατάξεις αποθήκευσης της ενέργειας που πληρούνται με μέγιστη πίεση λειτουργίας άνω των 15 000 kPa για να συμμορφώνονται με τις απαιτήσεις της προβλεπόμενης επίδοσης του συστήματος πέδησης, η πίεση στις διατάξεις αποθήκευσης ενέργειας κατά την έναρξη της δοκιμής είναι η μέγιστη πίεση που προβλέπεται από τον κατασκευαστή.».
            
            
               3) Το παράρτημα ΧΙII τροποποιείται ως εξής:
            
            
               α)το σημείο 1.1 αντικαθίσταται από το ακόλουθο κείμενο:
            
            
               «Υδραυλική σύνδεση μονής γραμμής μπορεί να εγκατασταθεί σε ελκυστήρα που είναι εφοδιασμένος με ένα από τα ακόλουθα:
            
            
               α) οποιονδήποτε από τους τύπους συνδέσεων που αναφέρονται στο σημείο 2.1.4 του παραρτήματος I·
            
            
               β) οποιονδήποτε από τους τύπους συνδέσεων που αναφέρονται στα σημεία 2.1.5.1.1, 2.1.5.1.2 και 2.1.5.1.3 του παραρτήματος Ι. Στην περίπτωση αυτή, προκειμένου να αποφευχθεί η επικάλυψη των συνδέσμων, ο αρσενικός σύνδεσμος της υδραυλικής σύνδεσης μονής γραμμής μπορεί να είναι ο αρσενικός σύνδεσμος που περιγράφεται στο σημείο 2.1.5.1.1 του παραρτήματος I, υπό τον όρο ότι οι πιέσεις που δημιουργούνται στον εν λόγω σύνδεσμο συμμορφώνονται με τα σημεία 1.1.1, 1.1.2 και 1.1.3.»·
            
            
               β)Παρεμβάλλονται τα ακόλουθα σημεία 1.1.1, 1.1.2 και 1.1.3:
            
            
               «1.1.1. Σε περίπτωση που μια σωλήνωση χειρισμού και μια συμπληρωματική σωλήνωση ρυμουλκούμενου οχήματος είναι συνδεδεμένες, η πίεση pm που προκύπτει είναι σύμφωνη με το διάγραμμα 2 του προσαρτήματος 1 του παραρτήματος II. 
            
         
         
            
               1.1.2. Σε περίπτωση που ένα ρυμουλκούμενο όχημα με υδραυλική σύνδεση μονής γραμμής είναι συνδεδεμένο, η πίεση pm που δημιουργείται είναι σύμφωνη με το σημείο 2 ή 3 του παρόντος παραρτήματος.
            
            
               1.1.3. Η ανίχνευση των συνδεδεμένων σωληνώσεων που αναφέρονται στα σημεία 1.1.1 και 1.1.2 πραγματοποιείται αυτόματα.»